Document ID: 32012R0972
Publication Date: 2012-07-16

Content:
REGOLAMENT TAL-KUNSILL (UE) Nru 927/2012
tas-16 ta’ Lulju 2012
li jistabbilixxi l-iskadenza fil-każ ta’ użu mhux biżżejjed tal-opportunitajiet tas-sajd taħt il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Komunità Ewropea, min-naħa waħda, u l-Gvern tad-Danimarka u l-Gvern Awtonomu tal-Groenlandja, min-naħa l-oħra
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3), tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fit-28 ta’ Ġunju 2007, il-Kunsill adotta r-Regolament (KE) Nru 753/2007 dwar il-konklużjoni tal-Ftehim ta’ Sħubija dwar is-Sajd bejn il-Komunità Ewropea, min-naħa waħda, u l-Gvern tad-Danimarka u l-Gvern Awtonomu ta’ Greenalnd, min-naħa l-oħra (1).
(2)
Peress li l-Protokoll attwali li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Komunità Ewropea, min-naħa waħda, u l-Gvern tad-Danimarka u l-Gvern Awtonomu tal-Groenlandja, min-naħa l-oħra (2) (“il-Protokoll attwali”) se jiskadi fil-31 ta’ Diċembru 2012, ġie inizjalat Protokoll ġdid fit-3 ta’ Frar 2012. Il-Protokoll il-ġdid jipprovdi opportunitajiet tas-sajd fl-ilmijiet tal-Groenlandja lill-bastimenti tas-sajd tal-UE.
(3)
Fis-16 ta' Lulju 2012, il-Kunsill adotta d-Deċiżjoni 2012/653/UE (3) dwar l-iffirmar u l-applikazzjoni provviżorja tal-Protokoll il-ġdid.
(4)
Skont l-Artikolu 10(1) tar-Regolament tal-Kunsill (KE) Nru 1006/2008 tad-29 ta’ Settembru 2008 dwar l-awtorizzazzjonijiet għall-attivitajiet tas-sajd tal-bastimenti tas-sajd tal-Komunità barra mill-ilmijiet tal-Komunità u l-aċċess ta’ bastimenti ta’ pajjiżi terzi għall-ilmijiet tal-Komunità (4), jekk ikun jidher li l-għadd ta’ awtorizzazzjonijiet tas-sajd jew l-ammont ta’ opportunitajiet tas-sajd allokati lill-Unjoni skont il-Protokoll attwali ma jkunux utilizzati kollha, il-Kummissjoni għandha tinforma lill-Istat Membru kkonċernat. In-nuqqas ta’ risposta qabel id-data ta’ skadenza stipulata mill-Kunsill għandu jitqies bħala konferma li l-bastimenti tas-sajd tal-Istat Membru kkonċernat mhux qed jagħmlu użu sħiħ mill-opportunitajiet tas-sajd tagħhom matul il-perjodu mogħti. Għandha għalhekk tiġi stabbilita dik id-data ta’ skadenza mill-Kunsill.
(5)
Peress li l-Protokoll attwali se jiskadi fil-31 ta’ Diċembru 2012 u peress li l-Protokoll il-ġdid għandu jiġi applikat b’mod proviżorju mill-1 ta’ Jannar 2013, dan ir-Regolament għandu japplika mill-1 ta’ Jannar 2013,
ADOTTA DAN IR-REGOLAMENT:
Artikolu 1
1. Jekk, sad-data relevanti stabbilita fl-Anness għal dan ir-Regolament, l-applikazzjonijiet għall-awtorizzazzjonijiet tas-sajd mill-Istati Membri taħt il-Protokoll għall-Ftehim ta’ Sħubija dwar is-Sajd bejn il-Komunità Ewropea min-naħa waħda, u l-Gvern tad-Danimarka u l-Gvern Awtonomu tal-Groenlandja, min-naħa l-oħra, ma jkoprux l-opportunitajiet tas-sajd annwali allokati kollha kif stipulati mill-Protokoll, il-Kummissjoni għandha tikkunsidra applikazzjonijiet tas-sajd minn kwalukwe Stat Membru ieħor skont l-Artikolu 10 tar-Regolament (KE) Nru 1006/2008.
2. Id-data ta’ skadenza msemmija fl-Artikolu 10(1) tar-Regolament (KE) Nru 1006/2008 għandha tkun stabbilita għal 10 ijiem ta’ xogħol.
3. Għal kull stokk imsemmi fl-Anness, il-Kummissjoni għandha tinforma lill-Istati Membri dwar il-livell ta’ utilizzazzjoni tal-opportunitajiet ta’ sajd abbażi ta’ applikazzjonijiet għal liċenzji riċevuti mhux aktar tard minn:
(a)
xahar qabel id-data stabbilita fl-Anness; u
(b)
sad-data stabbilita fl-Anness.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Lulju 2012.

Metadata:
Eurovoc Level 1 Categories: 100145
100143
100156
100161
100144
Eurovoc Level 2 Categories: 100277
100283
100252
100170
100282
100183
100176
100279
Eurovoc Level 3 Categories: 3461
130
5283
122
2106
4040
567
911
2200
2476
1615
All Eurovoc Categories: 1188
1474
2556
2850
2879
336
4790
5254
5256
544
598
605